Netwerk vir Afrikaans - Local News - Erongo
Thursday, May 28th, 2020 18:35:13
’n Organisasie wat hom onder meer beywer vir die behoud en groei van Afrikaans in Namibië, is op Swakopmund bekend gestel.
24 September 2019 | Local News
Philippus Tromp die huidige voorsitter van Netwerk Namibie en Dr Callie Opperman verduidelik die doelwitte van die organisasie aan belangstellendes in Swakopmund. Foto Otis Finck
Netwerk Namibië, wat hom onder meer beywer vir die behoud van Afrikaans, is onlangs op Swakopmund amptelik bekend gestel.
Die tak aan die kus gaan deur dr. Callie Opperman bedryf word. Volgens Netwerk is ’n kultuurgemeenskap, soos Afrikaners, nie gebonde aan landsgrense nie. Dr. Opperman het saam met Nico Tromp ’n leidinggewende rol gespeel in die totstandkoming van ’n kulturele vennootskap in Julie 2013 tussen Netwerk en die Federasie vir Afrikaanse Kultuurverenigings (FAK). Dit was die eerste internasionale vennootskap tussen twee gelykwaardige Afrikanerorganisasies van dié aard.
Dr. Opperman was ook die eerste Namibiër wat sedert 1929 op die direksie van die FAK aangestel en vereer is met die Toekenning vir Uitnemende Leierskap. Hy het dit in 2013 ontvang vir sy saakmakende en rigtinggewende leierskap, harde werk, deursettingsvermoë en selfopoffering om vir die Afrikaners in Namibië ’n kulturele en saketoekoms te skep.
Philippus Tromp is die tweede Namibiër wat dien as direkteur op die FAK-raad sedert 2018. Hy is die huidige voorsitter van Netwerk Namibië en het verduidelik die organisasie het ten doel om na die Afrikaanse taal en kultuur om te sien, asook die voortbestaan van die Afrikaner in Namibië te beskerm en verseker.
Tromp het beklemtoon dit is ’n onafhanklike, nie-politiese, vrywillige, Christelike, Afrikaanse organisasie. Hy het gesê ’n groepie Afrikaners het die organisasie gestig nadat hulle besef het Afrikanerkultuur en ekonomiese tradisies sou ná Namibië se onafhanklikwording nie op lang termyn bewaar en uitgebou word nie.
Onder die voorsitterskap van Nico Tromp (2006 tot 2011) en die betrokkenheid van Afrikanerleiers soos Dr. Opperman, Polla Steyn, Ernst Stals en Jurie Viljoen, is die organisasie Netwerk vir Afrikanerbelange in die lewe geroep.
Die organisasie het sedertdien sy ontstaan uitgereik na die enkele oorblywende Afrikanerorganisasies en begin om dié se werksaamhede te koördineer.
Afrikaner-eiendomme en finansiële bates in Namibië is gekonsolideer in samewerking met die Selfhelp Trust, sodat die bates vir die bevordering van Afrikanerkultuur aangewend kan word.
Die Selfhelp Trust het in die middestad van Windhoek ’n bymekaarkomplek vir Afrikaners opgerig en dit Ons Erfdeel genoem. Op die terrein is die Bittereinder-monument, een van die min Afrikanermonumente in Namibië.
Ons Erfdeel huisves ’n Afrikaner-argief en biblioteek, en is ’n plek van samekoms vir Afrikaner-kultuurorganisasies.
Akademia is ’n Christelike hoëronderwysinstelling wat ’n studiesentrum gevestig het by Ons Erfdeel waar studente in Afrikaans tot op tersiêre vlak opleiding in Namibië kan ontvang.
Die Selfhelp Trust het ook ondersteuning gebied aan Afrikaners wat op eie inisiatief 12 privaat Christelik-Afrikaanse skole oraloor die land gestig het. Met eie kapitaal het Afrikaners die skole gefinansier, onderwysers betaal en geboue opgerig wat in geldwaarde gesamentlik al meer as ’n miljard Namibiese dollar werd is. Vandag is daar duisende Afrikaanse kinders wat gehalte-onderwys op Christelike grondslag in hul moedertaal ontvang, iets wat baie Afrikaanssprekendes in Suid-Afrika steeds as vanselfsprekend aanvaar.
Netwerk het ook leiding geneem om betrokke te raak by die Rapport Onderwysfonds se beurskomitee. Op dié manier is daar verseker dat voornemende Afrikaanse onderwysstudente beurse kry om die kennis wat hulle verwerf het in Namibië terug te ploeg.
Die organisasie se strewe is om vanaf sy bybelse grondslag diensbaar te wees in die bevordering van die belange van Afrikaners om daardeur die land en die breë gemeenskap te dien, sonder benadeling van ander se belange.
Die organisasie beywer hom ook om ’n bydrae tot die ontwikkeling van Afrikaners tot uitnemendheid op elke terrein van die samelewing te lewer, en vir die bemagtiging van Afrikaners om hul welvaart te help verbeter ten einde ander gemeenskappe te bemagtig.
Koördinering en bemarking van aktiwiteite van Afrikaanse taal- en kultuurorganisasies, die versterking van netwerk vir taal- en kultuurorganisasies, ’n mentorskapprogram, maatskaplike projekte en maandelikse sake-etes oftwel netwerkgeleenthede word georganiseer om bande te vestig en te versterk.
3 days ago - 24 May 2020 | Local News